Ebbe Lundgaard (RV), 1997-11-13:
Til fru Ester Larsen vil jeg sige, at jeg mener faktisk, at jeg er ret optaget af, hvordan DR 2 kommer ud til så mange som muligt.
Vi ligger ikke på den lade side i det her, men vi er jo bundet af medieforligets rammer.
Jeg håbede lige, at det var en åbning til, at vi kunne tage fat på den sag igen, men det forstår jeg at vi venter lidt med.
Hr. Brian Mikkelsen mener, at jeg skøjtede hen over hovedproblemstillingen.
Jeg mener, at den er rimelig klar.
Jeg har klart sagt, at naturligvis er det her et indgreb i de frie markedskræfter, og det ved jeg godt ikke passer Det Konservative Folkeparti så godt, som det passer mig, og det er der så ikke noget at gøre ved.
Vi giver dem nogle nye redskaber til at opfylde deres public service-forpligtelser, og vi udelukker ikke andre kanaler.
Det betyder ikke, at de, der eventuelt køber, har monopol på at sende.
Der er ikke noget i vejen for, at den, der oprindelig har ejerforholdet, også kan sende parallelt.
Det er naturligvis mindre interessant at gøre det, men vi ser da meget forskudt fjernsyn hen på de små timer, så det kunne man da godt tænke sig. Så vil jeg gerne kvittere for DBU's holdning til, at de har solgt dansk superligafodbold til danske kanaler.
DBU gør meget fornuftigt, og der ligger ikke her fra min side - det skal jeg komme tilbage til senere - nogen trussel mod de penge, DBU nu får.
Jeg er i en fornuftig samtale med idrætten og på vej ind i det med idrættens tipsmidler, og dér gør vi os nogle overvejelser.
Derfor noterede jeg mig det spændende synspunkt
fra hr. Brian Mikkelsen
, at hvis sporten er blevet kommercialiseret, hvis den er ude på markedet, kan den godt klare sig selv.
Det var egentlig hovedsynspunktet i det, og det er interessant, når vi ser på fordelingen af tips- og lottomidler i fremtiden.
Hr. Brian Mikkelsen har ikke afvist, at han har
det synspunkt, og det vil jeg tage udgangspunkt i, når vi skal samtale om idrættens tipsmidler.
Så til hr. Kim Behnke: Ja, det er klart, at vi ikke kan ændre det hele dramatisk, at vi ikke kan gribe ind i indgåede aftaler, men vi kan med de begrænsninger, der ligger i det, løbende lave nye lister med 3 måneders varsel. Det har jeg ikke tænkt mig at gøre, og jeg tror, at en årlig revision efter grundig diskussion også i Folketingets Kulturudvalg vil være en rimelig fremgangsmåde.
Men det viser så også blot - til trøst for hr. Kim Behnke - at vi jo ikke går ind og rydder markedet som sådant og sætter markedskræfterne helt ud
af spillet
Vi respekterer naturligvis de aftaler, der er indgået, og kan ikke gribe ind i dem.
Så vil jeg sige til det om antenneforholdene - nu kan hr. Kim Behnke ikke høre, hvad jeg siger, men jeg håber, at han lytter et eller andet sted i huset - at synspunktets konsekvens vil da være den, at da alle danskere bare kan købe sig en bil, kunne vi lige så godt afskaffe den kollektive trafik.
Det er konsekvensen af hr. Kim Behnkes synspunkt, og det tager jeg til efterretning, for det er ikke et synspunkt, der kan holde i den gældende debat.
Vi har to offentlige fjernsynskanaler i Danmark, lidt forskelligt finansieret, og de sender på et samfundsejet sendenet, og det er det, der er udgangspunktet, og ikke, at enhver kan købe en parabol, selv om det naturligvis er rigtigt.
Så vil jeg prøve at svare på de to spørgsmål fra hr. Bent Hindrup Andersen:
Umiddelbart er jeg ikke indstillet på at dele lovforslaget, men kommer der under udvalgsforhandlingerne argumenter for det og en anmodning fra udvalget som sådant om at gøre det, må vi selvfølgelig se på det.
Jeg mener ikke, det er dramatiske ændringer af den gældende lovgivning, vi er fremme med her, hverken når det drejer sig om muligheden for at sende de dér særlige udsendelser også med tv eller direkte med dekoderne.
Jeg har taget til efterretning, at det spørgsmål er stillet, og det går jeg ud fra også vil blive stillet under udvalgsarbejdet.
Så vil jeg sige i forhold til DBU, at jeg ikke har brug for at sige nu, at DBU ikke har behov for sine 18 mio. kr., og det hænger sammen sådan her: Jeg har lige kvitteret over for DBU's fornuftige måde at sælge de nationale sportsbegivenheder på til Danmarks Radio og TV 2, men det er da klart, at vi får rejst det spørgsmål på et eller andet tidspunkt om den kommercialiserede idræts mulighed for at tjene penge og den støtte, den samtidig får af offentlige midler.
Det spørgsmål er ikke fjernet fra dagsordenen med den bemærkning, jeg kom med her, og jeg har som sagt også forstået, at hr. Brian Mikkelsen er interesseret i at drøfte det fra den synsvinkel, og det glæder jeg mig til.